પરસોત્તમભાઈ સુરેન્દ્રનગરની એક માલવાહક કંપનીની ટ્રક ચલાવે છે. દર સોમવારે તેમના ક્લીનર ભીખા સાથે સુરેન્દ્રનગરથી સામાન ભરી ઊપડે, દોઢ-બે દિવસે મધ્ય પ્રદેશ પહોંચી ખાલી કરે અને વળતા ફેરામાં ત્યાંથી બીજો સામાન ભરતા આવે. આ આખી ટ્રિપ પૂરી કરતાં તેમને ઓછામાં ઓછા પાંચ દિવસ થાય છે. ક્યારેક એવું પણ બને કે ટ્રાફિક, વરસાદ, ખરાબ રસ્તાના કારણે બીજો આખો દિવસ નીકળી જાય. ક્યારેક પંક્ચર પણ એવા રસ્તે કે સ્થળે પડે જ્યાં આસપાસ માનવ વસ્તી તો ઠીક શ્વાન પણ ન હોય. ક્યારેક અડધી રાત્રે એન્જિનમાં અચાનક કોઈ ખામી સર્જાય અને લાખોનો માલ ભરેલી ટ્રક અસામાજિક તત્ત્વોની રંજાડ ધરાવતી જગ્યાએ ઊભી રહી જાય. એવા પણ એક-બે પ્રસંગો આવ્યા છે જ્યારે પરસોત્તમભાઈએ સ્વબચાવ માટે લોખંડની પાઈપ કે હૉકી લઈને હાઈવે રોડ પર લૂંટ ચલાવતી ટોળકીનો સામનો કરવો પડ્યો હોય.